ਕੀ ਤੁਸੀਂ ਸੁਰੱਈਆ ਨੂੰ ਜਾਣਦੇ ਹੋ ?
ਸੁਰੱਈਆ ਦਾ ਨਾਂ ਅਜਿਹੀਆਂ ਅਭਿਨੇਤਰੀਆਂ ਵਿਚ ਸ਼ੁਮਾਰ ਹੁੰਦਾ ਹੈ ਜਿਨ੍ਹਾਂ ਨੇ ਬਤੌਰ ਬਾਲ ਅਦਾਕਾਰ ਫ਼ਿਲਮਾਂ ਵਿਚ ਭੂਮਿਕਾਵਾਂ ਨਿਭਾਈਆਂ। 15 ਜੂਨ 1939 ਨੂੰ ਪੱਛਮੀ ਪੰਜਾਬ (ਪਾਕਿਸਤਾਨ) ਵਿਚ ਜਨਮੀ ਸੁਰੱਈਆ ਨੇ ‘ਉਸ ਨੇ ਕਹਾ ਥਾ’ (1937) ਅਤੇ ‘ਤਾਜ ਮਹਿਲ’ (1934) ਵਿਚ ਬਾਲ ਅਦਾਕਾਰ ਦੇ ਤੌਰ ’ਤੇ ਕੰਮ ਕੀਤਾ। ਆਲ ਇੰਡੀਆ ਰੇਡੀਓ ਤੋਂ ਆਪਣੀ ਆਵਾਜ਼ ਦਾ ਜਾਦੂ ਬਿਖੇਰਨ ਵਾਲੀ ਇਸ ਗਾਇਕਾ ਤੇ ਅਦਾਕਾਰਾ ਦੀ ਆਵਾਜ਼ ਸੰਗੀਤਕਾਰ ਨੌਸ਼ਾਦ ਨੂੰ ਇੰਨੀ ਪਿਆਰੀ ਲੱਗੀ ਕਿ ਉਨ੍ਹਾਂ ਨਿਰਮਾਤਾ ਕਾਰਦਾਰ ਦੀ ਫ਼ਿਲਮ ‘ਸ਼ਾਰਦਾ’ ਲਈ ਸੁਰੱਈਆ ਨੂੰ ਗਾਉਣ ਦਾ ਮੌਕਾ ਦਿੱਤਾ। ਗਾਉਣਾ ਉਸ ਜ਼ਮਾਨੇ ਦੀ ਮਸ਼ਹੂਰ ਅਦਾਕਾਰਾ ਮਹਿਤਾਬ ’ਤੇ ਫ਼ਿਲਮਾਇਆ ਗਿਆ। ਫ਼ਿਲਮਾਂ ‘ਸਟੇਸ਼ਨ ਮਾਸਟਰ’ ਤੇ ‘ਕਾਨੂੰਨ’ ਵਿਚ ਗਾਏ ਗੀਤਾਂ ਨਾਲ ਸੁਰੱਈਆ ਇਕ ਜਾਣੀ ਪਛਾਣੀ ਗਾਇਕਾ ਬਣ ਗਈ। 1942 ਵਿਚ ਬਣੀ ਫ਼ਿਲਮ ‘ਤਮੰਨਾ’ ਲਈ ਉਸ ਨੇ ਆਪਣੇ ਜੀਵਨ ਦਾ ਪਹਿਲਾ ਦੋਗਾਣਾ ਮੰਨਾ ਡੇਅ ਨਾਲ ਗਾਇਆ। ਫ਼ਿਲਮ ‘ਇਸ਼ਾਰਾ’ ਤੋਂ ਬਾਅਦ ‘ਅਨਮੋਲ ਘੜੀ’ ਵਿਚ ਵੀ ਉਸਦੀ ਗਾਇਕੀ ਤੇ ਅਦਾਕਾਰੀ ਨੂੰ ਖ਼ੂਬ ਸਰਾਹਿਆ ਗਿਆ। ਫ਼ਿਲਮਾਂ ‘ਵਿੱਦਿਆ’, ‘ਜੀਤ’, ‘ਅਫ਼ਸਰ’, ‘ਨੀਲੀ’ ਅਤੇ ‘ਦੋ ਸਿਤਾਰੇ’ ਵਿਚ ਉਹ ਦੇਵ ਆਨੰਦ ਦੀ ਨਾਇਕਾ ਬਣੀ।
ਬੇਸ਼ੱਕ ਉਸਦੇ ਬਚਪਨ ਦੇ ਸਾਥੀ ਰਹੇ ਰਾਜ ਕਪੂਰ ਅਤੇ ਸੰਗੀਤਕਾਰ ਮਦਨ ਮੋਹਨ ਨਾਲ ਉਸਦੀ ਚੰਗੀ ਨਿਭੀ, ਪਰ ਉਸਦਾ ਫ਼ਿਲਮੀ ਸਫ਼ਰ ਆਪਣੇ ਬਲਬੂਤੇ ਹੀ ਅਗਾਂਹ ਵਧਿਆ। ਉਸ ਦੀਆਂ ਹੋਰ ਫ਼ਿਲਮਾਂ ‘ਫਰੈਂਡਜ਼’, ‘ਗਜਨੀ’ ਅਤੇ ‘ਸ਼ਮਾ’ ਵੀ ਦਰਸ਼ਕਾਂ ਨੇ ਪਸੰਦ ਕੀਤੀਆਂ। ‘ਸ਼ਮਾ’ ਵਿਚ ਜਿੱਥੇ ਉਸਨੇ ਅਦਾਕਾਰੀ ਦੇ ਜੌਹਰ ਦਿਖਾਏ ਉੱਥੇ ਇਸ ਫ਼ਿਲਮ ਦੇ ਗੀਤ ਵੀ ਲੋਕਾਂ ਦੀ ਜ਼ੁਬਾਨ ’ਤੇ ਚੜ੍ਹੇ। ਫ਼ਿਲਮ ‘ਮਿਰਜ਼ਾ ਗ਼ਾਲਿਬ’ ਵਿਚ ਵੀ ਉਸਦੀ ਅਦਾਕਾਰੀ ਤੇ ਗੀਤਾਂ ਨੇ ਤਹਿਲਕਾ ਮਚਾਇਆ।
ਗੁਜਰਾਂਵਾਲਾ ਦੀ ਜੰਮਪਲ ਇਸ ਗਾਇਕਾ ਅਦਾਕਾਰਾ ਦਾ ਮਾਮਾ ਪਹਿਲਾਂ ਹੀ ਫ਼ਿਲਮਾਂ ਵਿਚ ਅਭਿਨੇਤਾ ਵਜੋਂ ਕੰਮ ਕਰ ਰਿਹਾ ਸੀ, ਜਿਸਨੇ ਸੁਰੱਈਆ ਨੂੰ ਫ਼ਿਲਮਾਂ ਵਿਚ ਅੱਗੇ ਵਧਣ ਵਿਚ ਮਦਦ ਕੀਤੀ। ਬੇਸ਼ੱਕ ਉਸ ਜ਼ਮਾਨੇ ਵਿਚ ਨਰਗਿਸ, ਮੀਨਾ ਕੁਮਾਰੀ, ਮਧੂ ਬਾਲਾ ਜਿਹੀਆਂ ਅਭਿਨੇਤਰੀਆਂ ਵੀ ਸਨ,ਪਰ ਫ਼ਿਲਮਸਾਜ਼ਾਂ ਤੇ ਸੰਗੀਤਕਾਰਾਂ ਨੂੰ ਜਿਹੜੀ ਖਿੱਚ ਉਸ ਵਿਚ ਨਜ਼ਰ ਆਉਂਦੀ ਸੀ, ਉਹ ਕਿਸੇ ਹੋਰ ਵਿਚ ਨਹੀਂ। ਸ਼ਾਇਦ ਇਹੀ ਕਾਰਨ ਹੋਵੇਗਾ ਕਿ ਉਹ ਫ਼ਿਲਮ ਸਨਅਤ ਦੀ ਪਹਿਲੀ ਅਭਿਨੇਤਰੀ ਸੀ ਜਿਸਨੂੰ ਉਨ੍ਹਾਂ ਵੇਲਿਆਂ ਵਿਚ ਇਕ ਫ਼ਿਲਮ ਲਈ ਇਕ ਲੱਖ ਰੁਪਿਆ ਮਿਹਨਤਾਨਾ ਮਿਲਦਾ ਸੀ। ਫ਼ਿਲਮ ‘ਵਾਰਿਸ’ ਵਿਚ ਉਹ ਪਿੱਠਵਰਤੀ ਗਾਇਕ ਤਲਤ ਮਹਿਮੂਦ ਦੀ ਹੀਰੋਇਨ ਬਣੀ। ਫ਼ਿਲਮ ‘ਦਾਸਤਾਨ’ ਵਿਚ ਉਹ ਆਪਣੇ ਬਚਪਨ ਦੇ ਸਾਥੀ ਰਾਜ ਕਪੂਰ ਨਾਲ ਨਾਇਕਾ ਬਣੀ ਅਤੇ ਗਾਇਕ ਮੁਕੇਸ਼ ਨਾਲ ਉਸਨੇ ਫ਼ਿਲਮ ‘ਮਾਸ਼ੂਕਾ’ ਵਿਚ ਬਤੌਰ ਹੀਰੋਇਨ ਕੰਮ ਕੀਤਾ।